Document ID: 32008D0383

KOMMISSIONENS BESLUTNING
af 30. april 2008
om undtagelse af ekspres- og kurertjenester i Italien fra anvendelsen af Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester
(meddelt under nummer K(2008) 1642)
(Kun den italienske udgave er autentisk)
(EØS-relevant tekst)
(2008/383/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2004/17/EF af 31. marts 2004 om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (1), særlig artikel 30, stk. 4 og stk. 6,
under henvisning til anmodning indgivet af Italien pr. e-mail af 17. januar 2008,
efter høring af Det Rådgivende Udvalg for Offentlige Aftaler, og
ud fra følgende betragtninger:
I. SAGSFREMSTILLING
(1)
Den 17. januar 2008 indgav Italien pr. e-mail en anmodning til Kommissionen i henhold til artikel 30, stk. 4, i direktiv 2004/17/EF. Kommissionen anmodede om yderligere oplysninger pr. e-mail af 6. februar 2008, som de italienske myndigheder fremsendte pr. e-mail den 20. februar 2008.
(2)
Italiens anmodning, som er indgivet på vegne af Gruppo Poste Italiane S. p. A (i det følgende benævnt »Poste Italiane«), vedrører ekspres- og kurertjenester (ind- og udland) i Italien.
(3)
Anmodningen ledsages af den konklusion, som den uafhængige nationale myndighed, Autorità Garante della Concorrenza e del Mercato (den italienske konkurrencestyrelse), har draget, ifølge hvilken betingelserne for anvendelsen af artikel 30, stk. 1, i direktiv 2004/17/EF er opfyldt.
II. RETLIGE RAMMER
(4)
Artikel 30 i direktiv 2004/17/EF fastsætter, at kontrakter, der indgås med henblik på at muliggøre udførelse af en af de aktiviteter, som direktivet finder anvendelse på, ikke er underlagt direktivet, hvis den pågældende aktivitet i den medlemsstat, hvor den udøves, er direkte undergivet almindelige konkurrencevilkår på markeder, hvortil adgangen er fri. Om en aktivitet er direkte undergivet almindelige konkurrencevilkår, afgøres på grundlag af objektive kriterier under hensyntagen til den pågældende sektors særlige kendetegn. Adgangen til et marked betragtes som fri, hvis medlemsstaten har gennemført og anvender bestemmelserne i den fællesskabslovgivning, som åbner en given sektor eller en del af den for konkurrence.
(5)
Da Italien har gennemført og anvender Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet (2), må markedsadgangen anses for at være fri, jf. artikel 30, stk. 3, første afsnit, i direktiv 2004/17/EF.
(6)
Om en aktivitet er direkte undergivet almindelige konkurrencevilkår, afgøres på grundlag af en række forskellige kriterier, hvoraf intet alene er afgørende. Hvad angår de markeder, der er omfattet af denne beslutning, er den markedsandel, som de vigtigste aktører har, ét kriterium, som må tages i betragtning. Et andet kriterium er koncentrationsgraden.
(7)
Denne beslutning berører ikke anvendelsen af konkurrencereglerne.
III. VURDERING
(8)
Poste Italiane, der som en offentlig virksomhed, jf. artikel 2, stk. 1, litra b) i direktiv 2004/17/EF, udøver en række af de aktiviteter, der er omhandlet i direktivets artikel 6, og på hvis vegne anmodningen er indgivet, er en ordregiver for så vidt angår direktiv 2004/17/EF. I henhold til de foreliggende oplysninger lader virksomheden til at være den eneste kontraherende part på de markeder, der berøres af denne beslutning.
(9)
Der er en række selskaber, der udbyder ekspres- og kurertjenester i Italien, herunder både ind- og udlandstjenester. Uanset om Poste Italiane betragtes alene eller sammen med sit helejede datterselskab, SDA Express Courier (i det følgende benævnt »SDA«), har Poste Italiane ikke den største markedsandel, hverken hvad angår ind- eller udlandstjenester. Hvad angår indlandsekspres- og kurertjenester, havde selskabet i 2006 en markedsandel på 5,2 % (15,4 %, hvis SDA’s andel på 10,2 % regnes med), mens de aggregerede markedsandele for de to største konkurrenter på dette marked lå på 43,5 % i 2006. Med hensyn til udlandsekspres- og kurertjenester, havde Poste Italiane i 2006 en markedsandel på 2,7 % (3,4 %, hvis SDA’s andel på 0,7 % regnes med), mens de aggregerede markedsandele for de to største konkurrenter i 2006 lå på 61,7 %. Disse faktorer bør anses som tegn på, at ekspres- og kurertjenester, både ind- og udlandstjenester, er direkte undergivet almindelige konkurrencevilkår.
IV. KONKLUSION
(10)
På baggrund af de faktorer, der er gennemgået i betragtning 8 og 9, bør betingelsen om, at den pågældende aktivitet skal være direkte undergivet almindelige konkurrencevilkår, jf. artikel 30, stk. 1, i direktiv 2004/17/EF, anses for at være opfyldt i Italien, for så vidt angår ekspres- og kurertjenester (ind- og udland).
(11)
Da betingelsen om fri adgang til markedet må anses for at være opfyldt, bør direktiv 2004/17/EF ikke finde anvendelse, når ordregivere indgår kontrakter med henblik på at muliggøre levering af ekspres- og kurertjenester (ind- og udland), i Italien, eller når der afholdes projektkonkurrencer med henblik på udøvelsen af en sådan aktivitet i Italien.
(12)
Denne beslutning bygger på den retlige og faktuelle situation i tidsrummet januar til februar 2008, som den fremgår af de oplysninger, som er indgivet af Den Italienske Republik. Den kan ændres, hvis betydelige ændringer af de retlige og faktiske forhold medfører, at betingelserne for at anvende artikel 30, stk. 1, i direktiv 2004/17/EF ikke længere er opfyldt -
VEDTAGET FØLGENDE BESLUTNING:
Artikel 1
Direktiv 2004/17/EF finder ikke anvendelse, når ordregivere indgår kontrakter, der har til formål at muliggøre levering af ekspres- og kurertjenester (ind- og udland) i Italien.
Artikel 2
Denne beslutning er rettet til Den Italienske Republik.
Udfærdiget i Bruxelles, den 30. april 2008.

Labels: 4
3
12
18
15